Nordjyllands Beredskab blev tirsdag kaldt ud til en brand på Løkkensvej i landsbyen Gølstrup nord for Løkken. Meldingen om branden kom klokken 11.36. - Folkene fra stationen i Løkken var hurtigt fremme og fik branden under kontrol, så flammerne ikke spredte sig til huset, som lå tæt på garagen, fortæller indsatsleder Bo Isaksen fra Nordjyllands Beredskab. Der var ingen beboere hjemme, da branden brød ud, men det lykkedes at få tilkaldt husets ejer, som dermed er underrettet. Hverken mennesker eller dyr var i fare i forbindelse med branden, men da der var asbestholdige tagplader på garagen, venter der nu et oprydningsarbejde. - Nogle af tagpladerne gik i stykker, og da de indeholder asbest, er miljøafdelingen fra Hjørring Kommune tilkaldt for at tage hånd om den situation, fortæller indsatslederen. Det vides endnu ikke, hvorfor trægaragen brød i brand.

Opsummering:
Nordjyllands Beredskab fik tirsdag hurtigt kontrol over en garagebrand nord for Løkken, men da asbestholdige tagplader gik i stykker på grund af branden, venter der nu et oprydningsarbejde.